კისისხევის ნათლისმცემლის შობის კომპლექსი
კისისხევის ნათლისმცემლის შობის კომპლექსი — არქიტექტურული ძეგლები, დგანან სოფელ კისისხევის სამხრეთ ნაწილში, სკოლის ეზოში, ერთმანეთისგან ოციოდე მეტრის მანძილზე. სამშენებლო წარწერის თანახმად, აგებული არიან 1767 წელს. გ. ჩუბინაშვილის ცნობით, სამშენებლო წარწერა, რომელიც მას 1922 წელს აკაკი შანიძესთან ერთად უნახავს, ამოკვეთილი იყო ეკლესიის დასავლეთით, შესასვლელის ზემოთ, კედლის მცირე შეღრმავებაში მოთავსებულ, ონქისის, პატარა, ოთხკუთხა ფილაზე. 1933 წელს მკვლევარს ფილა ადგილზე აღარ დახვედრია, მისივე ცნობით, სოფლის მახოვრებლებს იგი ფხვიერ ნაწილაკებად უქცევიათ და სამედიცინო თვალსაზრისით გამოუყენებიათ. აკაკი შანიძის წაკითხვით, კოშკი და ნათლისმცემლის შობის ეკლესია 1767 წელს აუგია მეფე ერეკლე II-ის მოძღვართმოძღვარს ნიკოლოზს, კახთა მეფის მდივნის ზურაბის ძეს, ძმისწულის პართენ ხვაბელიძისთვის.